### Beslutningstema

I denne sag skal udvalget afgive høringssvar til Facilitetsstrategi for Tønder Kommune.

### Historik

Den 8. februar 2023 godkendte Kultur- og Fritidsudvalget procesplan og ramme for Facilitetsstrategi.

Den 15. august 2023 blev Kultur- og Fritidsudvalget orienteret om indsamlet kvantitativ data til Facilitetsstrategien.

Den 15. maj 2024 drøftede Kultur- og Fritidsudvalget et udkast til Facilitetsstrategi.

### Sagsfremstilling

Strategi og Politik

Facilitetsstrategien understøtter Kultur- og Fritidspolitikken. Desuden understøtter strategiens målsætninger Kommunalbestyrelsens Visions- og Strategiplan samt Vores Klimahandleplan og Ejendomsstrategien.

Situationsanalyse

Forvaltningen har med udgangspunkt i udvalgets godkendelse af ramme for Facilitstrategien udarbejdet en situationsanalyse. Situationsanalysen belyser blandt andet dækningen af faciliteter i Tønder Kommune, prognoser for befolkningsudvikling og medlemsudvikling i de folkeoplysende foreninger samt prognose for udviklingen af benyttede timer i idrætshaller og multihaller frem mod 2030. Hertil er der udført interviews med lokalråd, halledere, skoleledere, 7. klasse elever og elever på ungdomsuddannelserne samt spørgeskema med de folkeoplysende foreninger, som indgår i situationsanalysen.

Facilitetsstrategien

Strategien sætter rammen og retning for Tønder Kommunes faciliteter til idræt, motion og bevægelse. Den er et dynamisk strategisk rum for udvikling og tilpasning af faciliteter ud fra borgernes behov og lokalsamfundenes potentialer. Strategien skal medvirke til at skabe attraktive rammer for et aktivt liv i et sundt og stærkt fællesskab for Tønder Kommunes borgere. Udkast til Facilitetsstrategi er vedhæftet som bilag.

Facilitetsstrategien forholder sig til følgende:

* Samskabelse, data- og vidensdeling og involvering af brugere
* Tilgængelighed og optimal udnyttelse af faciliteters kvadratmeter
* Bæredygtige løsninger, socialt, økonomisk og klimamæssigt
* Tilpasning af antallet og udviklingen af faciliteter i forhold til borgernes behov

De strategiske mål i strategien er:

1. Borgere og foreninger skal kunne finde faciliteter i kommunen og flere skal have adgang til faciliteter, som kommunen ejer eller støtter økonomisk
2. Facilitetsdækningen skal modsvare borgernes bevægelsesvaner og behov
3. Bedre udnyttelse af kvadratmeter og som minimum fastholde almennyttig benyttelse af idrætshaller, multihaller og kommunale lokaler
4. Forbedre muligheder for at være aktiv i grønne og blå områder
5. Flere mødesteder og bedre støttefunktioner

### Indstilling Vicekommunaldirektøren indstiller,

|  |  |
| --- | --- |
| at | udkast til Facilitetsstrategi godkendes, |
| at | udkast til Facilitetsstrategi sendes til høring i Børn- og Skoleudvalget, Teknik- og Miljøudvalget, Sundhedsudvalget, FritidsForum, Frivillighedsrådet, Ældrerådet og Handicaprådet, og |
| at | udkast til Facilitetsstrategi sendes til åben høring i perioden den 19. august til den 16. september 2024. |

Beslutning fra Kultur- og Fritidsudvalget, 14. august 2024, pkt. 9:

Udvalget godkender facilitetsstrategien med bemærkning om, at økonomimodellen, til at arbejde med indsatserne, skal findes i løbet af 2025, herunder skal tilskudsreglerne på det folkeoplysende område gennemgåes. Strategien sendes i høring som skitseret med tilføjelse af Socialudvalget. Desuden forlænges høringsperioden til otte uger.

Stephan Eriksen deltog ikke i mødet.

### Beslutning

Udvalget foreslår, at skoler og forsamlingshuse indgår som faciliteter i den samlede facilitetsstrategi.

Stig Skov deltog ikke i mødet.